Kino Empire

De Kino Empire war tëscht 1958 an 1978 e Kino zu Esch-Uelzecht an der Groussgaass, deen, mat zäitweis 940 Sëtzplazen, zu senger Zäit dee bei wäitem gréisste Kino am Land war.

 Techneschen Ekipement 
Den Ecran war 14,5 × 7,5 Meter grouss. Vun Ufank u war de Sall ageriicht fir déi deemools modernst Projektiouns- an Tounformater, de CinemaScope 35 mm a virun allem de 70mm. Déi 2 Filmprojektere vun der Mark Cinemecchanica konnte sou niewent dem gebräichleche Mono-Liichttoun och 4 Kanal Stereotoun op véier magnéiteschen Tounpisten erëmginn an dat souwuel am 35 mm wéi am 70 mm.

 Gala-Virstellung 
Am Empire ass fir d'éischt de 16. Januar 1958 um hallwer néng e Film gewise ginn. Et war dëst an enger "Gala-Virstellung" ënner dem Protektorat vun der Gemeng vun der Stad Esch, an de Profit dovu war fir d'Oeuvre Grande-Duchesse Charlotte a fir dat Lëtzebuergescht Rout Kräiz.

Bei där Geleeënheet konnten d'Premièresgäscht dem Stanley Kramer säin The Pride and the Passion mam Cary Grant, Frank Sinatra an der Sophia Loren kucken.Eröffnung des Ciné-Théatre "Empire" in Esch-Alzette. Revue N°4 vum 25. Januar 1958 S.28-29

Den Empire huet, wéi de Kino Rex zu Esch, zu de Säll vum François Reckinger gehéiert, deen och Kinoen an der Stad Lëtzebuerg hat, den Eldorado, de Capitole an den Europe.

Den 3. Juli 1978 huet den Empire fir ëmmer seng Dieren zougemaach.

Am fréiere Kinossall goufe Garagen amenagéiert, de Foyer gouf an Appartementswunnengen ëmgebaut.

Kategorie:Fréier Kinoen zu Lëtzebuerg
Kategorie:Gebaier an der Gemeng Esch-Uelzecht
Kategorie:Bauwierker 1958